Tyd vir Munyai om krane oop te draai | Netwerk24
Deur Wim Pretorius 24 Augustus 2019 11:00
Hy sal in die 200 m aantree in Parys by die laaste Diamantliga-byeenkoms voor die eindrondes in Zürich en Brussel.
Clarence Munyai sal Saterdag in Parys uitvind of hy vanjaar by die wêreld se vinnigste 200 m-atlete kan byhou. Foto: Gallo Images
Hy is die Suid-Afrikaanse rekordhouer in die 200 nadat hy verlede jaar 'n verstommende tyd van 19.69 sekondes in Pretoria gehardloop het.
Sedertdien het beserings hom egter opgekeil en het hy gesukkel om blitstye te hardloop. Munyai beklee vanjaar maar die 14de plek op die Internasionale Vereniging van Atletiekfederasies se wêreldranglys, met 'n vinnigste tyd van 20.04. Hy het dit verlede maand in Heusden-Zolder, België, aangeteken.
Stadig maar seker is hy egter besig om die peil te herwin wat van hom een van die voorste jong opkomende atlete in die wêreld gemaak het die afgelope twee jaar.
In Junie het hy 'n 20.31 in Ostrava (gehardloop), nadat hy in Mei in Sjanghai ook die wenstreep in 20.37 oorgesteek het.
Die naweek kom hy teen die VSA se Noah Lyles te staan, wat in Julie die agtste vinnigste tyd in die geskiedenis gehardloop (19.50) het. Hy is tans die wêreld se voorste atleet in die 200.
Die 2017-wêreldkampioen, Ramil Guliyev van Turkye, sal ook langs hom in die blokke sak, terwyl Nigerië se Divine Oduduru, wat met die derde vinnigste tyd in 2019 spog (19.73), ook onder die deelnemers tel.
Alex Quinonez van Ecuador lê tans in die vyfde plek nadat hy verlede maand 'n persoonlike beste tyd van 19.87 in Lausanne in Switserland opgestel het.
Die kans is goed dat die meeste van dié name, indien nie almal nie, ook by die Wêreldkampioenskap in aksie sal wees.
Munyai sal wel selfvertroue put daaruit dat hy die voorste tyd in die wêreld in die 300 ('n nommer wat selde aangebied word) gehardloop het, toe hy in België op 17 Julie die wenstreep in 32.45 oorgesteek het.
Dié tyd is wel sedertdien verbeter deur Indië se Muhammed Yahiya, wat verlede week in Tsjeggië in 32.41 baas was.
Munyai het in 2017 die junior wêreldrekord in dié nommer opgestel in 31.61. Dit was dieselfde dag wat Wayde van Niekerk die wêreldrekord vir seniors verbeter het tot 30.81.
Hy sal boonop in Katar 'n verdere bron van motivering hê. Hy is in 2017 in Londen ná die 200-uitdunne gediskwalifiseer, omdat hy uit sy baan getrap het. Dit het hom van 'n plek in die halfeindronde ontneem.
* Die Diamantliga-byeenkoms in Parys kan Saterdagaand vanaf 20:00 regstreeks op SuperSport 8 gekyk word.